ยืดเวลาจ่ายเบี้ยชีวิตช่วยใต้
คปภ.ช่วยผู้เอาประกัน 12 จังหวัดน้ำท่วมใต้ ขยายเวลาผ่อนชำระเบี้ยประกันชีวิตเป็น 91 วัน แบงก์กรุงไทยลดดอกเบี้ยให้ลูกค้า
13 ม.ค. 2560

คปภ.ช่วยผู้เอาประกัน 12 จังหวัดน้ำท่วมใต้ ขยายเวลาผ่อนชำระเบี้ยประกันชีวิตเป็น 91 วัน แบงก์กรุงไทยลดดอกเบี้ยให้ลูกค้า
นายสุทธิพล ทวีชัยการ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ได้ออกมาตรการช่วยเหลือผู้ทำประกันชีวิต และประสบอุทกภัยในพื้นที่ภาคใต้ 12 จังหวัด ประกอบด้วย 1.ขยายเวลาการชำระเบี้ยประกันภัยให้ผู้เอาประกันภัยจากเดิม 31 วัน เป็นไม่เกิน 91 วัน  
2.ยกเว้นดอกเบี้ยและงบการตรวจสุขภาพในกรณีต่ออายุกรมธรรม์เป็นเวลาไม่เกิน 6 เดือน นับตั้งแต่วันที่กรมธรรม์ประกันภัยหมดอายุ และ 3.ยกเว้นดอกเบี้ยการชำระคืนเงินกู้ชำระเบี้ยประกันภัยโดยอัตโนมัติภายใน 6 เดือน นับแต่วันที่ครบกำหนดชำระ เพราะหากลูกค้าไม่สามารถชำระเบี้ยได้ภายในระยะเวลาผ่อนผัน 31 วันแรก ระบบของบริษัทประกันชีวิตแต่ละแห่ง จะดึงมูลค่าเงินสดในกรมธรรม์ของลูกค้ามาชำระเบี้ยทันที เพื่อให้ลูกค้าได้รับความคุ้มครองต่อไป หลังจากนั้นจะคิดดอกเบี้ยจากลูกค้า
ทั้งนี้ ผู้ที่จะได้รับสิทธิความช่วยเหลือดังกล่าว ต้องมีกรมธรรม์ที่ครบกำหนดระยะเวลาผ่อนผันการชำระเบี้ยประกันภัย ระหว่างวันที่ 5-31 ม.ค. 2560
ด้าน นายลือชัย ชัยปริญญา ผู้ช่วยกรรมการผู้จัดการใหญ่อาวุโส สายงานกลยุทธ์และผลิตภัณฑ์รายย่อยธนาคารกรุงไทย กล่าวว่า เพื่อช่วยเหลือลูกค้าที่ประสบภัยน้ำท่วมใต้ ธนาคารได้ปรับลดอัตราดอกเบี้ยให้ลูกค้าสินเชื่อที่อยู่อาศัย โดยไม่คิดดอกเบี้ยและให้ชำระเพียงเงินต้นล้านละ 1,000 บาท เป็นเวลา 3 เดือน และลดอัตราดอกเบี้ยลง 0.25% ต่อปี ในเดือนที่ 4-12 ส่วนลูกค้าสินเชื่อ Home for Cash ได้ปรับลดดอกเบี้ยลง 0.25% เป็นเวลา 1 ปี